Tirsdag eftermiddag klokken 13.18 kom en lastbilchauffør kørende på Rørdalsvej ved Aalborg Portland i Rørdal. Chaufføren havde kort forinden læsset sin lastbil med sand, men da han var færdig, glemte han at sænke kranen. - Og så ramte han rørbroen ved Portland, fortæller vagtchef ved Nordjyllands Politi Michael Elkjær. Bag lastbilen kørte en bilist, der med gentagne dyt i hornet forsøgte at advare chaufføren om at hans tur ville komme til en brat ende, når han kom til broen - men uden held. Samtidig filmede bilisten hele episoden. En video der siden er blevet sendt til TV2 Nord. Nordjyllands Politi afspærrede vejen i omkring halvanden time mens man undersøgte om broen efter mødet med lastbilen var i fare for at styrte ned. Det var den ikke.

Referat:
En lastbilchauffør glemte tirsdag at sænke kranen på sin lastbil. Det blev han opmærksom på, da han kom til en bro.